Christinna Pedersen spillede sig sammen med makkeren videre i semifinalen i Malaysia. Også Jan Ø. er videre.

To nordjyder er videre til semifinalen i Malaysia Open. I herresingle spillede Jan Ø. Jørgensen sig til en sejr over hjemmebanefavoritten Daren Liew, der blev slået 19-21, 21-13, 21-17. Jan Ø. Jørgensen møder nu turneringens storfavorit og hjemmebanehelt Lee Chong Wei. - Det bliver som at spille mod en superhelt, når jeg møder Chong Wei her i Malaysia. - Han er på hjemmebane, og han taber næsten aldrig i Malaysia, men jeg vil gøre mit bedste for at slå ham, siger Jan Ø. Jørgensen ifølge AFP. Turneringens førsteseedede damedouble bestående af nordjyden Christinna Pedersen og Kamilla Rytter Juhl tabte i to sæt til et kinesisk par, men Christinna Pedersen fik oprejsning i fredagens sidste danske aktion. Sammen med makkeren i mixeddouble, Joachim Fischer, spillede hun sig i semifinalen med en sejr over landsmændene Anders Kristiansen og Julie Houmann. Favoritterne vandt i to sæt, men de måtte slide for det i første sæt. Kampen endte 22-20, 21-12 til Fischer og Pedersen, der i semifinalen møder et indonesisk par.